《赠朱惟四读书峡山青歌楼》
明代·李云龙

江流宛转双崖束，一线清湍迸寒玉。峰头古刹旧飞来，老衲题云倚修竹。

蛰龙一去灵泉枯，淙碧轩边空绿芜。二禺帝子不可见，洞口猿啼吊大苏。

朱生早得丘中趣，复搆丹楼占云住。飞岩绝磴阒无人，山鬼时窥读书处。

楼前夜静天风发，林响溪声互相答。琉璃水面灵犀浮，金锁刮波寒戛戛。

朱生此时生远心，坐对澄江发朗吟。披烟每向瑶坛上，步月还过珠树林。

白云隔断红尘路，欲往茫茫不知处。却恐淩风羽翼成，与楼一夜还飞去。

作者简介：李云龙，字烟客。番禺人。少补诸生，负奇气，一时名士多严事之。绌于遇，以赀游国学，卒无成。走塞上，客东莞袁崇焕所。时崇焕总制三边，威名大震，云龙在幕参其谋。既而崇焕死，遂为僧，称二严和尚。明亡，不知所终。著有《雁水堂集》、《啸楼前后集》、《遗稿》、《别稿》行世。清同治《番禺县志》卷四二、清陈伯陶编《胜朝粤东遗民录》卷四有传。李云龙诗，以广东省立中山图书馆所藏民国手抄本《啸楼诗集》为底本，参校以广东省地方文献馆民国铅印本《啸楼集》及清温汝能《粤东诗海》。